khistorydata/jeongjo-sjw-relations huggingface dataset:
정조 20년 · 목
予謂晚秀曰每年六月十六日日次講退行於十八日矣今年亦將待入稟退行庚戌以後頒餻科謄錄考出依近例爲之而通方外與否當依昨年例矣予曰諸臣賜饌諸堂當分掌看檢內外賓則金祖淳掌之大臣閣臣承史侍衛徐龍輔掌之朝廷二品以上李時秀掌之儒生李晚秀掌之軍兵徐有大掌之而至進饌時諸堂合同擧行可也時秀曰進饌時所用勝花當預備矣予曰雖不欲張大而饌品高排則不可無花如不高排而以碗盒盛饌則亦不必插花此則排床時當隨宜爲之矣
정조 20년 · 강
禮曹參議李城輔陳疏辭職賜批
정조 20년 · 목
疏略曰臣一自寵擢以來悸極添疾此非藥餌所可救療惟是獲遂所願安心息慮以爲賴此回蘇之望且臣曾聞先正臣李滉每於辭官之際竭誠號籲期於孚格爲期廷所矜惻不復加以召命至今以爲美談臣之不肖不敢妄援故事而第伏念慈覆之天㴠育萬物曲遂其生如臣情病宜在哀憐且今所叨誠有不可暫據者是職之不以蔭官參自古而然雖宿德宗儒皆逡巡辭遜必解而後已臣是何人敢冒膺昔賢之所不敢當乎伏乞亟許遞改批以特授則抄選之爲禮曹者其例可按爾何過辭卽起上來以副凝竚之意事下諭
정조 20년 · 목
因該府別單敎以恤典令該廳卽爲分給事分付其中三四間殘戶分等特爲量給○賑廳啓言東部完少頹多一戶三四間中完多頹少四戶各布一疋西部全家頹壓一戶錢二兩完少頹多一戶布一疋南部全家頹壓二戶各錢二兩完少頹多二戶各布一疋北部全家頹壓一戶錢二兩完少頹多六戶三四間中完多頹少九戶各布一疋合錢八兩布二十三疋依例分給而三四間殘戶則因五月二十七日漢城府別單判下連爲題給故別無可以分等特爲量給而今番亦爲依前擧行○因該府別單敎以恤典令該廳卽爲分給○賑廳啓言東部完少頹多一戶布一疋西部全家頹壓一戶錢二兩完少頹多二戶三四間中完多頹少一戶各布一疋南部完少頹多四戶各布一疋北部完少頹多一戶三四間中完多頹少一戶各布一疋合布十疋錢二兩依例分給
정조 20년 · 강
開拆京外殿最于熙政堂推江原監司徐有防黃海監司徐邁修全羅監司徐鼎修慶尙監司李泰永江華留守金履翼統制使李得濟京畿水使李性默忠淸水使柳心源全羅左水使李運昌慶尙左水使沈鑏
정조 20년 · 목
京畿監司金文淳啓本楊根郡守金鍾翕所貴勤礪差欠詳察交河郡守丁載運民譽不衰先囚宜警陰竹縣監辛漸頗勤課農終欠振刷竝中陽智縣監趙時衡政委吏鄕邑若無官延曙察訪方易事多難恕竝下江原監司徐有防啓本平康縣監吳泰齊蠲字已聞剛克是勉銀溪察訪崔雲翰姑恕且觀竝中忠淸監司林濟遠啓本溫陽郡守卞緯鎭修擧則勤剖斷或疏沔川郡守尹寅國莫云衰瞶亦自謹畏瑞山郡守兪岳柱民覬前疏稅政自緩泰安郡守韓水逵治績最著檢錯堪惜文義縣監崔珽民雖懷惠吏不見憚鎭岑縣監權煒衰不至倦庶了殘縣懷德縣監許默政能盡心報或傷體竝中木川縣監金履恭賑云自備糴何取剩下黃海監司徐邁修啓本新溪縣令吳在鎭在所深惜庸示薄警長連縣監曹允彥所貴勤礪差欠明察竝中全羅監司徐鼎修啓本靈巖郡守李潤元非不勤謹奈欠綜察樂安郡守安㢞民眉方察吏口愈抑高敞縣監南履範政固多譽逋何差緩求禮縣監李宗祥氷瘼旣蠲寺弊宜恤長水縣監朴壽亨政多可稱報何損體鎭安縣監崔粹絅譽聞初政先在隣糴竝中慶尙監司李泰亨啓本比安縣監李周斌治固謹約戒在振礪慈仁縣監兪漢人過於柔善勉哉綜察沙斤察訪李長演戒在太寬竝中○承旨李海愚以有防邁修鼎修等褒貶啓本守令無一人居下請推考從之承旨鄭尙愚以泰永心源運昌鑏等褒貶啓本邊將無一人居中居下履翼得濟性默等褒貶啓本邊將無一人居下請竝推考從之
정조 20년 · 강
命都目政待西北兩道貶目齊到爲之
정조 20년 · 목
敎曰吏兵判堂除拜屬耳兩道貶目亦姑未到都政待貶目齊到爲之事分付兩銓
정조 20년 · 강
召見順川郡守白東運于熙政堂
정조 20년 · 강
召見戶曹判書李時秀于便殿
정조 20년 · 강
遞承旨李書九以金翰東代之前望也
정조 20년 · 강
放時囚沈象奎仍令該曹內移
정조 20년 · 목
因囚單子敎以慶辰隔日分揀放送半年瘴鄕飭亦施矣令該曹內移而其代若非地處之著稱必以其人之可堪者明日政差送事分付
정조 20년 · 강
命西瓜以時乾果中從便代捧
정조 20년 · 목
禮曹啓請西果未及成熟以沙果代封敎以沙果亦未成熟無論時果乾果從便代捧事分付此啓目還給
정조 20년 · 목
因該府別單敎以恤典令該廳卽爲分給事分付○賑廳啓言東部全家頹壓一戶錢二兩完少頹多一戶布一疋西部全家頹壓一戶錢二兩完少頹多四戶三四間中完多頹少二戶各布一疋南部全家頹壓二戶全家漂失五戶各錢二兩完少漂多二戶各布一疋依例分給
정조 20년 · 강
召見藥院提調沈頤之禮曹判書閔鍾顯整理堂上李時秀徐有大徐龍輔尹行恁原任直閣金祖淳整理郞廳李始源金近淳于便殿
정조 20년 · 목
藥院請診也○予敎時秀令郞官率入匠手鋪陳磨鍊仍爲設簾時秀曰今此殿宇狹窄又多雨漏處不可不修改矣予曰此軒卽因舊制而附簷故椽桷平而簷溜緩其致滲漏勢耳何必改乎頤之曰窓戶間多有烟痕似是廳板之有罅隙而然閭閻間稍有器具者居處猶不若是薄陋矣時秀曰明日進饌當於此軒塗禙渝汚處不可仍置矣予曰然則以他紙略略補綴也予謂鍾顯曰進表裏時大臣閣臣千五門內行禮二品以上萬八門內行禮可也
정조 20년 · 강
有政吏曹判書金載瓉參判黃昇源參議韓晩裕進
정조 20년 · 목
以李肇源爲承旨李明淵爲執義陞品也沈象奎爲持平沈煥之爲刑曹判書李書九爲參判李靖模爲牙山縣監姜彙喆爲態川縣監張顯慶爲參禮察訪
정조 20년 · 강
忠淸監司林濟遠疏請各邑未收稅穀待秋準捧賜批許之
정조 20년 · 목
疏略曰今年本道兩稅之以米太上納者爲七萬三千餘石此外又有甲寅停退一萬三千餘石之同時竝徵者通計都數幾與常年相當而乙卯之歉比諸甲寅無甚異同則此而準徵理之必無也目下海運各邑稅大同米太未收當爲七千餘石就其中拈出大同名色則約可五千餘石此不滿大牧一邑之當捧而此時一斛較難於初頭百斛凡在列郡決知無毫分可徵之道而執薵之船次第將泊裝載之米無由準數竝與辛苦粒粒之已徵者而亦不得趁限發送爲長吏者間或有割廩假貸以充其不足而亦無以了殺言念民勢窮且蹙矣春初繡啓之蒙允也自本道略綽停捧者僅爲一千七百石而排比沿邑多不過百餘石少或爲四五十石其無實效殆無異於車薪之勺水臣參量事勢較絜民力則雖拘絜以厄之椎剝以督之拖到數朔不期停而自停不待秋而自秋毋寧早施異澤及今姑停使斯民專意農作免有繹騷者之爲公私兩得也顧今雨暘以時播耘不愆前頭年事極有可望甲寅之許多仍停尙能竝徵於災民則當年之些少未捧未必難辦於來秋差寬時月之限遍蒙曠絕之澤卽大小民庶之日夕所顒祝於聖世者若幸蒙許停之命則臣謹當較量已捧之穀分排當停之數待其船泊卽令裝運則船人無久滯之慮農民免失業之歎庶或爲一分方便之道也伏乞下臣此疏於廟堂劃卽變通批以民情如此常賦何顧且不過數千石數月間停退雖問有司亦必不以爲不可卿之所請特爲依施令政院分付惠廳使之依此擧行
정조 20년 · 강
推忠淸監司林濟遠
정조 20년 · 목
政院以濟遠疏本末叚職銜不書道名有違格例啓請推考允之
정조 20년 · 강
命金吾時囚李元圭趙蒙錫趙永祥李邦祚李元祥分揀放送
정조 20년 · 강
召見右議政尹蓍東禮曹判書閔鍾顯于便殿
정조 20년 · 목
予曰慶辰隔日此時欣忭曷有其極聖人有一喜一懼之訓而予則以爲懼多於喜凡諸儀節務從省約爲惜福祝慶之一助只以此日不可不知之意明將親上表裏俗所謂還甲進甲是也蓍東曰聖敎之下臣不敢以私語連達而臣有老母年未及篤老時果然懼先於喜漸到頤期但知爲喜臣竊以爲他日聖心亦復如是矣今此曠前之慶雖因慈德之謙挹凡事不欲張大而進表裏時不可無山呼之節矣予曰昨日提調亦以爲如是予則謂祝岡之誠不係於儀文故未之許矣蓍東曰君上有一言之善殿上皆呼萬歲則慶辰之呼嵩似不爲過矣予曰前年亦不擧賀儀今年又欲更示節酌之意故雖鼓吹常用之樂而亦將不作矣予謂鍾顯曰進表裏節次本曹所磨鍊以入者以龍亭奉安細仗鼓吹等事如陳賀時儀註者何也鍾顯曰儀註所以傳示久遠而今番之不用鼓吹無以徵信於於千萬歲故不得不如是磨鍊矣予曰然則儀註雖不必改只以紅函盛表裏權安于監印所待下敎奉詣萬八門幕次可也
정조 20년 · 강
命卿宰罷削人竝敍用
정조 20년 · 목
右議政尹蓍東啓言慶辰隔日請卿宰罷削人竝敍用卽令該曹口傳付軍職以爲進參候班之地從之○前判書李在學李得臣前參判尹弼秉前監司鄭大容前總戎使申大顯竝敍用
정조 20년 · 강
命日次儒生依近例以製代講明日試取於丕闡堂
정조 20년 · 목
政院以來十六日日次儒生殿講取稟敎以依近例應爲書啓受點之人以製代講明日試取於丕闡堂弘文提學待開門牌招科次時試官亦依近例爲之又敎曰明日試紙依近例以大好紙爲之
정조 20년 · 강
遞承旨李海愚金翰東
정조 20년 · 목
敎曰在外承旨及右副承旨許遞前望單子入之待下批牌招察任
정조 20년 · 강
慈宮進服瓊玉膏監煎提調以下施賞有差
정조 20년 · 목
別單副提調李冕膺內下豹皮一令監劑醫官康晉三內下紬一疋藥房書員高守謹等二人各木布一疋水工鄭貴福木二疋裵孝得木一疋軍士奉金等二名各米三斗監煎時待令閣監兪得祐將校張光郁各內下苧一疋籠山亭舍音千龍福木一疋守直間軍士成得等二名各米三斗
정조 20년 · 강
放安邊府定配罪人李羽晉
정조 20년 · 목
敎曰昨年擧行假承旨中時無職名人令該曹口傳付軍職未及蒙放人放送
정조 20년 · 목
敎曰閣臣中時帶臺職人許遞
정조 20년 · 강
命拿處注書吳泰曾放送
정조 20년 · 강
親上表裏于慈宮仍行進饌
정조 20년 · 목
具翼善冠袞龍袍乘輿出萬八門降輿入小次宗親文武二品以上閣臣玉堂整理堂郞外賓中朝官先入迎春門內就位時至乘輿入千五門降輿詣迎春軒堦上版位行再拜禮元子亦以唐髻靑袍黑靴子行再拜禮於版位之東入庭諸臣行禮訖濟用監提調金箕性捧禮物函跪授近侍承旨李晚秀以進子跪受以授近侍還置於案行禮如儀禮畢還內進饌于慈宮仍命參班諸臣竝賜饌進饌床五十九盒粘甑餠蜜粘甑餠辛甘菜粘甑餠石茸粘甑餠卵粘甑餠共一盒白雪只餠蜜雪只餠栢子雪只餠荏子雪只餠石茸雪只餠辛甘菜雪只餠松花雪只餠桂棗雪只餠黃精雪只餠共一盒四色勸模餠四色切餠四色道內餠共一盒大棗造岳辛甘菜造岳芝草造岳桅子造岳石茸造岳靑芹造岳五色山糝共一盒各色水團一盒倭麪一盒昌麪一盒浪花一盒藥飯一盒藥果饅頭果茶食果共一盒軟沙果四色义手四色米沙果四色蓼花共一盒龍眼茶食荔芰茶食砂糖茶食閩薑茶食橘餠茶食松花茶食黑荏茶食黃栗茶食共一盒生薑片五味子片五色菉末片共一盒人蔘糖玉春糖五花糖御菓子雪糖共一盒砂糖橘餠共一盒閩薑門冬糖共一盒金錢餠乾葡萄蜜棗靑梅糖共一盒梨片糖苽見糖八寶糖共一盒龍眼荔芰共一盒天門冬正果麥門冬正果冬苽正果吉更正果生薑正果㐙粥正果直苽正果福盆子正果共一盒櫻桃片㐙粥片五味子片黃片共一盒梨熟一盒五味子膏一盒㐙粥膏一盒桑葚膏一盒六月桃水正果一盒福益子花菜一盒生梨林檎沙果六月桃共一盒生栗大棗共一盒黃栗胡桃松栢子共一盒西苽一盒眞苽一盒各色切肉一盒片肉一盒生鮮煎羘煎肝煎共一盒紅蛤炒海蔘炒共一盒生鰒熟全鰒炒共一盒黃肉於音味生蛤於音味兩色卵於音味冬瓜於音味雜於音味共一盒魚菜一盒水霜花一盒肉膾一盒生鰒膾生蛤膾共一盒搥鰒湯一盒生雉湯一盒足湯一盒雜湯一盒鮒魚蒸一盒生雉蒸一盒乫非蒸一盒猪蒸鷄蒸共一盒狗蒸一盒淸蜜一盒醋醬一盒芥子一盒醢水一盒五味子水一盒蜜水一盒高明一盒醬羹一盒○內外賓七十床每床七器倭麪一器雜湯一器乾魚肉一器狗蒸一器魚菜一器楂果一器水正果一器醋醬一器芥子一器○朝廷一百二十床每床五器倭麪一器雜湯一器乾魚肉一器狗蒸一器正果一器芥子一器○侍衛以下兼床四十床器數饌品與朝廷床同而正果代用水正果○儒生味食大口直苽○將校軍兵員役味食大口或用熟牛乃湯眞苽
정조 20년 · 강
下御製詩命閣臣承史文武二品以上賡進
정조 20년 · 목
御製迎春軒奉觴志喜用洛南前韻椒塗衍慶自光前綵舞重開獻壽筵軒敞迎春春不老恭將此會又年年賡進外賓行大護軍洪樂任敦寧府都正洪樂倫繕工監假監役洪樂受洪樂宣幼學洪樂寬洪樂有壯勇營從事官洪守榮副司果洪就榮幼學洪緖榮洪緯榮洪紀榮議政府領議政洪樂性行護軍洪義榮繕工監副正洪大榮幼學洪世榮副司正洪奭周前監役洪善浩行上護軍洪良浩行護軍洪明浩幼學洪樂敬洪樂興洪樂長副司正洪樂浚永春縣監洪樂游幼學洪載周童蒙洪吉周洪耆周光恩副尉金箕性前主簿金在昌敦寧府直長金在三鄭漪奉事洪赫主簿閔致成開城府留守趙鎭寬都總府副總管金魯永副司正徐俊輔童蒙敎官金明淳北評事李羲甲幼學宋致來李鍾翼兪杞柱諸臣議政府左議政蔡濟恭奉朝賀金鍾秀領敦寧府事金履素判中樞府事李秉模議政府右議政尹蓍東整理堂上判中樞府事沈頤之戶曹判書李時秀總戎使徐有大行護軍徐龍輔奎章閣直提學李晚秀行副護軍尹行恁整理郞廳副司直李始源副司果金近淳奎章閣提學沈煥之原任直提學金載瓉鄭大容檢校直閣金勉桂原任直閣南公轍金祖淳檢校待敎沈象奎徐有榘承政院行都承旨李冕膺行左承旨李亨元行右承旨李書九右副承旨李肇源同副承旨鄭尙愚前假承旨李儒敬申獻朝金啓洛蔡弘遠金熙朝注書柳遠鳴假注書吳泰曾藝文館檢閱金履永別雲劍行上護軍鄭好仁知義禁府事李祖源行上護軍李柱國行大護軍李敬懋寶劍兼兵曹判書趙宗鉉都總府都總營申光履副總管柳焵鄭履玉兵曹參議徐美修參知李鼎德正郞呂駿永鄭晚錫南達孫沈鎜佐郞李海淸權熀趙台榮抄啓文臣司僕寺正崔光泰副司果權晙兵曹佐郞趙萬元副司果李勉昇權知承文院副正字柳台佐金熙洛尹致永具得魯宋冕載副司果申絢權知承文院副正字姜浚欽洪命周黃基天李東萬三登縣令嚴耆副司正金履載禮曹正郞金熙周副司正金處巖權知承文院副正字李英發安春君烿鶴林君焴安昌君燝西春君燁廣陵君烻昌城尉黃仁點綾城尉具敏和行知中樞府事李敏輔廣州留守徐有隣判敦寧府事金持默行大護軍邊得讓奉朝賀洪秀輔行禮曹判書閔鍾顯行大護軍李聖圭議政府左參贊具庠行大護軍金尙集韓光綮李得臣漢城府判尹權▣議政府右參贊李致中行大護軍李在學蔡廷夏戶曹參判曺允亨行護軍姜游工曹參判金翊休同知中樞府事呂善亨行護軍尹弘烈鄭煥䣭吏曹參判黃昇源行護軍金履禧蔡弘履閔台爀行大司諫林蓍喆行護軍李鼎運漢城府左尹李祖承行護軍洪聖淵宋鍈曺允大白師謹鰲恩君李敬一行護軍兪彥修同知中樞府事姜垣司知敦寧府事權之彥同知中樞府事盧允中行護軍鄭益祚尹在明洪仁浩漢城府右尹姜彝正行護軍李益運韓光近李太亨林道浩權裕尹弼秉吏曹參議韓晚裕戶曹參議洪樂恒弘文館校理李翊模吳鼎源副校理張至顯沈奎魯修撰趙德潤副修撰韓用鐸金熙采行大護軍李邦一行護軍申大顯柳李源訓鍊院都正申應周行上護軍李仁康行護軍尹得逵行副護軍吳載熙行護軍姜五成行大護軍李源行護軍田文顯具世勣吳載徽行副護軍崔朝岳東恩君申大觀同知中樞府事金養直
정조 20년 · 강
施整理所監官以下賞典有差
정조 20년 · 목
整理所別單別庫監官卞世義相當職調用書吏尹翊運高有謙庫直李錫禧金億年使令朴快得文書直弼興允哲私庫直成才熟手李千福等四名使喚軍世得等十五名冶所使喚軍得福等十二名役人春三等十二名餉色庫直朴信興李光默畿營句管營吏韓壽一整堂取考昨年前例分等磨鍊施賞賞格別庫擧行而粘目則令提調及曹司堂上聯名入啓○知彀官李海昇相當職調用金商鎭邊將承傳成元柱邊將除授李彥懋敎鍊官鄭道寬王道源史廷煥金宗燁金重輝皮聖麟成鳳丈金鎭喆崔道興壯勇衛陸重秀車道吉林百春別武士姜漢範黃麟景韓大彥嘉善柳明杓旗手李壽䝺等六名以上各本一匹其中本所將校加給米二斗賞格上下取考昨年例爲之後粘目啓下○書吏李厚根尹仁桓金允文崔道植李聖玨盧守一金致德池元逵朴禧復白弘翼朴允默河敬魯白純金聲厚書寫趙彥植韓命熙庫直李珪祥金景默使令徐廷遇等三名文書直三松等三名使喚軍聖乭伊等三十名以上取考昨年謄錄磨鍊自各該司施賞之意分付粘目書入厚根仁桓各加給木一匹仁桓道植聖玨守一致德允默敬魯各加給扇二○熟手李春彬等十三名各木布各一匹韓龍瑞等六名各木一匹米二斗姜二得等二十名各木一匹米一斗兒熟手金希文等四名各木一匹姜有福等四名各布一匹許喆等二名各米三斗以上戶曹
정조 20년 · 강
以洪明浩李晚秀李書九爲承旨竝前望也
정조 20년 · 목
敎曰都承旨與未差之代前望單子入之
정조 20년 · 강
召見左議政蔡濟恭右議政尹蓍東領敦寧金履素判府事李秉模于便殿
정조 20년 · 강
命右議政尹蓍東老母輸送米帛其弟龜東復職調用
정조 20년 · 목
敎曰大臣之入耆社在近而近百歲大夫人之康健考之國乘故相洪暹以後初聞者其時猶以故相福力謂之以此事如今始有之登於吟詠被之管絃則況時任大臣乎又聞貞敬夫人第三子回甲在此月云當此祝慶之辰豈無錫類之典大臣老親許輸送米帛大臣之弟今年回甲者令該曹口傳復職調用○忠勳都事尹龜東口傳批下
정조 20년 · 강
科次泮儒應製試券于便殿賜第施賞有差
정조 20년 · 목
以年年宴杖鄕爲賦題命承旨李晚秀弘文提學閔鍾顯詣泮宮試取收券爲三百六十七張科次訖敎曰泮試應製居首三下一幼學李根祜直赴殿試之次進士沈允之直赴會試之次草三下生員徐兢修進士鄭東晚生員柳說進士李志淵洪履黿各給二分次上進士南學中徐有稷李鍾夏生員閔師膺進士李周憲各紙二卷賜給又敎曰入格儒生明日待令
정조 20년 · 강
召見諸承旨及順天營將黃世中忠勳都事尹龜東于重熙堂
정조 20년 · 목
諸承旨待公事入侍也○予謂忠勳都事尹龜東曰昨日傳敎已諭之而時相之老親年屆九十而又其弟亦爲回甲聞甚稀異使之甄錄須知此意也予曰大臣一生不安於朝必多貽戀之時近始供孝滿心愉悅此誠求古而未易得者也龜東曰闔門感祝不知所達矣予曰時日之敎時値祝慶恩出錫類亦以此意歸諭老親及大臣可也予謂順天營將黃世中曰爾於黃功爲幾世世中曰臣之曾祖也予曰向爾之所進傳信錄果是善編之書而予於其時不忍見而還授此意能知之乎予曰黃功之勸送漂人雖因時事之畏怯而其時相臣鄭志和金壽興不能不爲之慨然矣予謂承旨李書九曰琉球國志略聞有所謄置者年前琉球漂人出來時有所徵信乎書九曰漂人皆愚蠢無足徵信而志略果藏在臣家矣
정조 20년 · 강
召見入格儒生于熙政堂
정조 20년 · 목
予謂李根祜曰每念爾父曾經宮官向以承宣數次點下而用未究才心常憐惜矣爾之兄弟曾經泮任者誰乎根祜曰臣之仲兄也予曰昨日爾之坼名也予以爲乃父食報之理矣予曰一場皆以外題納券爾何能獨知乎根祜曰只知爲唐詩而猶不知爲千秋節詩也沈允之徐兢修鄭東晚柳說李志淵洪履黿南學中徐有稷李鍾夏閔師膺李周憲以次進前各問其所工以退予曰居首直赴人下番翰林出呼新來而使做進退賦以進
정조 20년 · 강
遞承旨李晚秀以尹光顏代之尋遞光顏以尹東晚代之竝前望也
정조 20년 · 목
承旨洪明浩啓言行左副承旨李晚秀今日不爲仕進請卽牌招敎以許遞前望單子入之待下批牌招察任以光顏批下光顏在外許遞又以東晚批下於前望
정조 20년 · 강
寢同罪未敍人承旨提稟之式
정조 20년 · 목
敎曰年來同罪未敍隨卽提稟雖有筵敎大體則事面甚屑越除非大官而卿宰下大夫侍從等敍仍當否三品職承旨看作生色登筵煩稟者其爲弊反有甚於同罪之或敍或否此後提稟之式置之若有不可不提奏者大臣必當警咳以此知悉
정조 20년 · 강
敦寧都正任希遠以無敦寧上疏乞遞批許該曹稟處
정조 20년 · 강
刑曹參議李相璜上疏請被譴斥賜批許施
정조 20년 · 목
疏略曰臣之昨冬宥命出自特恩而恩敎鄭重至及先臣臣至今莊誦涕血被面臣於是不暇爲臣謝而且將爲先臣謝矣如是思量臣固當有進而無退也惟是大防難越微諒莫變慶辰而闕起居之禮恩除而昧竭蹶之義頑然蠢然迷不知動臣罪到此尤合萬殞臣之當初疏擧非欲橫拿事端故作難詰已所不爲雖美事猶不當據爲已有況奔奏求解是何等醜惡情態垢汚逝濯人情所同而彼蔡弘遠者不自愧悔其誣奏反以辱罵爲能事謂天可欺構人罔測唉其人誠亦不可知已巷竪口業重以白賴臣雖疲惱羞與呶呶然人臣而被反復之名天下之惡無以加此臣旣不幸而受此目於人矣又未能自白於君父矣猶復憑恃寵靈彈束周行則傍觀嗤點抑將云何人縱不言臣猶不內媿於心乎一身廉隅非敢遑恤淸朝防範不容厮壞伏乞亟賜譴斥俾私分安而法紀昭焉批以誰直誰曲院中之屋漏在彼況參聽多人爾又欲背恩乃爾乎所請依施
정조 20년 · 강
遞刑曹判書沈煥之參判李冕膺以尹師國爲判書李亨元爲參判沈樂洙爲參議竝前望也
정조 20년 · 목
敎曰職務相妨亦有篤老侍下刑曹判堂亞堂許遞與參議未差之代前望單子入之待下批待開門牌招察任長亞前望皆已敍用前參議韓用龜亦爲敍用
정조 20년 · 강
政院請科治入侍誤傳之司謁命勿論
정조 20년 · 목
政院啓言右承旨入侍以右副承旨入侍誤傳請當該司謁令攸司科治敎以罪在中官司謁勿論
정조 20년 · 강
推黃海監司徐邁修慶尙監司李泰永統制使李得濟命新溪縣令吳在鎭等竝降考施行敦寧直長金在三等竝居中蕩滌
정조 20년 · 목
吏曹啓言考見諸道褒貶啓本則新溪縣令吳在鎭以在所深惜庸示薄警爲目慈仁縣監兪漢人以過於柔善勉在綜察爲目沙斤察訪李長演以戒在太寬爲目則竝宜置下考而置諸中考鳳山郡守朴志泓以微謗奚信大體無闕爲目則宜置中考而置諸上考請兩道道臣推考吳在鎭兪漢人李長演朴志泓竝依例罷黜允之又啓言敦寧直長金在三鄭漪奉事洪赫童蒙敎官金明淳兩次居中請竝依例罷職敎以昨日陪班旣令勿拘入參且況皆非占便規避一竝蕩滌○兵曹啓言統制使李得濟褒貶啓本中安骨萬戶尹佐殷以惟以初來曲費寬假爲目則宜置下考而置諸中考天城萬戶車亨遠以苛刻之謗爲目則宜置中考而置諸上考請該帥臣推考尹佐殷下考施行車亨遠中考施行亨遠前已居中其不職可知罷黜又啓言馬島萬戶黃河潤三年內二等居中請依例罷黜竝允之
정조 20년 · 강
勘放時囚洪龍健
정조 20년 · 목
義禁府啓言頃因羅州牧使任焴囚單子同罪未及就囚者待其拿來依此勘放事命下矣洪龍健今已拿囚依任焴例杖八十以公罪收贖放送敎以如有功議各減一等又啓言洪龍健功減一等杖七十以公罪收贖
정조 20년 · 강
命殺獄罪人申秀老味嚴刑輸款仍飭城役募軍督責之弊
정조 20년 · 목
刑曹啓言西部壯洞居私婢福禮所告內渠夫崔福仁被踢於名不知捕卒及捕校趙哥仍爲殞命云故捧甘當部依例檢驗則初檢官西部都事鄭文綏覆檢官漢城主簿安命遠實因俱以柀打致死懸錄屍親福禮招以爲渠夫以西門香徒首番隨行矣今五月十二日烽時還家謂以身痛不爲喫飯翌日右臂浮高不能屈伸故詳問委折則答以爲再昨日適在都家午睡矣捕挍捕卒同時來到香徒軍十名使之定出謂以招集之遲滯驀地突入捕卒則先踢三次捕校趙哥則繼又一踢如是若痛十五日仍爲致死云左邊捕卒申秀老味招以爲因仕官廳分付募軍十名定送事往西門香徒都家則崔福仁與李聖俊臥睡金福同踞坐其傍故問其首番爲誰則福同口指李聖俊故喚起聖俊與福同偕往他契福同中路逃躱故還到西門都家則崔福仁猶未覺睡喚起福仁搜覓擔軍之路逢着部將趙德行渠以募軍之不足爲言則德行言內梅花洞近處香徒軍貴男及他軍人數三漢列坐路邊云故渠等三人往見貴男推尋福同及車福得又募四名同往仕官廳點考後下往城役所之意聽分付退出矣其後逢着李聖俊則聖俊言內崔福仁柀打於趙部將至於脇肋浮高大段苦痛云渠聞之如斯而已初無下手之事云左邊捕校趙德行招以爲路逢本廳捕卒申秀老味問其所向則答云爲捉擔軍而去故渠謂同契首番李聖俊曰擔軍三四名在於梅花洞近處汝亦同力捉送仍謂捕卒曰擔軍若不捉給則此漢捉去告廳聖俊與崔福仁秀老味偕往梅花洞渠與崔福仁初不接語元無犯手之事云此獄則肐肘傷處雖甚闊大固非致命之所而腋胑㾗損如彼緊重係是必死之處脈錄旣符於兩檢致命不踰於四日其下手之猛毒行兇之狼藉不言可知屍親雖曰被踢而死實因決非被踢之㾗則兩檢狀之變踢爲打其勢固然毋論踢與打其成獄償命無容更議大抵香徒之於捕廳便是仰屬而秀老味捕廳豪悍之卒也崔福仁則香徒疲殘之流也常時凌踏無異奴隸之驅使一或違忤輒致手脚之亂加卽渠自耒伎倆及其募軍之責立也專仗首番之招呼而彼福仁者牢睡庭畔謾不知應初往而偃臥不起則僨已萌矣再去而依舊渴睡則怒愈激矣於是乎不分器伏之輕重不計分野之緊慢浪加築打至再至三勢所必至雖其看證諸人具以香徒之賤怯於校卒之威瓦相㭺覆終不直陳敢以李聖俊處傅聞之言謂之趙德行之所踢隱然有推諉之計而死者之該與其妻之發告檢庭皆以捕卒之先加三踢捕校之繼以一踢明白質言則以打爲踼無怪所聽之或誤先三後一可知輕重之各異又況死者幾乎肝絕之語尤見被打之慘毒德行之符同悖卒同心毆打罪固罔赦而首先起鬧連加毒手者旣是秀老味而德行之追後一犯似不過加功則秀老味之爲此獄元犯更無可疑另加嚴訊期於得情趙德行則身爲捕校右袒捕卒初以不干之漢橫拏他人之事一次加踢旣發死者之口則千犯之律在所難免至於李聖俊福同等則或以死者之同任或以死者之同室鬪場光景終始參見而或恐觸忤於捕廳所屬訊問之下一辭掩諱者尤極痛惡竝自臣曹考律重勘檢狀事體本自嚴重結語遣辭尤係審愼而今此初檢跋辭中德行之一踢若不先着秀老味之三踢何以繼至等句語先後倒置語意爽失雖緣生疏之致不可無警請當該初檢官鄭文綏從重推考敎以正犯次犯之區別定執果無其然豈然之疑乎下手之校後卒先次數之或三或一爲主客輕重之分完決已成鐵案難换所謂正犯漢除尋常各別嚴刑期於斯速輸款之地究其本事由於募軍之責立前此此事飭敎何如而任事之臣不念方便之策其所迫束急如火督故無論校卒魂不附體怯於威令惟幸免罪若此不已不知此後又有幾箇福仁則若論指使誰某眞所謂梃刃無異而任事者之辜負丁寧之諭其罪不輕先因他事姑使戴罪幹務一事二事事之慢忽委畀之意果安在哉然而此諸甕閫行査之事猶屬緦功之察旣聞之後亦不可一任其勒責此意令總理大臣知悉嚴禁
정조 20년 · 강
命今春夏等貶目中應在外及有情病人中考勿施仍命濟州軍職人勿書不參之中考
정조 20년 · 목
因兵曹軍職官員等褒貶啓本敎以文臣堂下軍職之不參貶坐雖有特敎如邊景祐之居在海外者豈可以一時磨勘上來雖欲上來海路何以䟎程乎重於此之該牧褒貶啓本亦許從便踰限載在法典況當者之磨勘乎此後濟州軍職人以濟州在外懸註勿書不參之中考事該牧知委該房知悉卿曹亦準此今番貶目中應在外及衆所共知情病中考勿施後草記
정조 20년 · 강
禁推史官柳遠鳴
정조 20년 · 목
敎曰諸承旨持公事入侍過齋後詣閤○敎曰吏兵批歲抄中點下者依例捧傳旨○前判書具㢞李祖源參判洪明浩李敬一李太享郡守林蓍喆參議李東馨李喆模大司諫李尙度李義綱金祖淳柳匡天校理沈興永修撰李基讓宋翼孝掌令李儒修申大龜正言尹悌東李東冕權晙金和鍾封彌官鄭履綏持平李寅釆判官金晦彬佐郞尹愭注書尹持訥正郞權太應郡守安廷瓛監察韓復▣竝敍用知義禁尹師國同義禁宋鍈李鼎運縣監朴奎淳府使柳光國郡守趙義鎭判官金晦彬鄭昌耆禁喧郞廳金錫泰縣監李尙德李運春蕩滌敍用監司鄭大容假注書李章垕竝給牒郡守李文會府使李吉培金處漢李漸運尹宇大牧使兪漢敦郡守尹行醇成範鎭判官申▣閔百準趙鉉元羽孫朴宗珪趙厚鎭縣監張至冕李益洙朴孝成朴宗正愼性眞張集紹鄭雲達劉泰說趙祥逵李享正李東野林元浩李景壽具忠元竝減一等禁軍別將柳孝源給牒敍用總戎使申大顯全羅右水使鄭彥衡吾义浦僉使張景泓鎭東萬戶李彥豊備邊郞沈鐮方山萬戶張壽缸全羅兵虞候李道善竝減一等前譯學洪仁福前齎咨官卞復圭竝蕩滌
정조 20년 · 강
遞差修撰朴吉源仍命禁推尋放送
정조 20년 · 목
弘文館啓言修撰朴吉源今春夏等褒貶取稟於領事事今日晝仕出去敎以本館卽論思之地爲百司之倡然後怠忽者可以箚論疏勘而名之曰褒貶取稟晝仕出去可謂設玉暑以後未聞事之駭然莫甚於此此似微事有關紀綱不畏大官如此其可以畏朝廷況出直館官亦多其人則不往於鷄初鳴之時始於放鑰之後來呈草記晝仕出去者由前由後不可無飭爾則先遞差後禁推政院之無一言捧納溺職甚矣當該承旨推考似此謬習須卽隨現釐正以存流來古規之意言于政府尋因囚單命放送
정조 20년 · 강
召見前咸鏡監司趙宗鉉于誠正閣
정조 20년 · 목
予曰道內年事何如民情亦何如宗鉉曰以沿路所見推之大抵豐徵矣予曰今番追躋後節目果皆遵行耶宗鉉曰然矣予曰卿以先蔭位至轉國予於此殊切念舊之懷矣宗鉉曰臣伏奉兩世賜酹之典恩榮曠絕不勝感泣矣予詢關北民瘼宗鉉曰昨年北道則可謂大豐而邑弊民瘼亦別無仰達者矣
정조 20년 · 강
飭兵曹參判李亨元行公推承旨崔獻重
정조 20년 · 목
政院啓言兵曹參判李亨元牌不進兩捕將之伏斯速擬入之命已至經宿而如是違牌不卽擧行請更卽牌招允之敎以牌去來嚴飭使之斯速行公而出代間兼察已至經宿尙不取稟政院擧行極爲駭然該房承旨爲先推考
정조 20년 · 강
命御將李敬懋兼察捕將
정조 20년 · 목
政院啓言捕將重任不可一刻暫曠兩捕將出代間以曾經中何大將兼察乎敎以御將兼察
정조 20년 · 강
以李漢豊爲左捕將柳孝源爲右捕將
정조 20년 · 목
政院啓言右捕將柳孝源未付軍職之前承牌受符臣之不卽啓請付軍職不勝惶恐而該大將之徑先入闕事甚未安請推考警責仍令該曹口傳付軍職允之
정조 20년 · 목
因漢城府頹戶別單敎以恤典令該廳卽爲分給事分付○賑廳啓言因史官書啓依朝筵下敎擧行事有命矣西部全壓戶十七戶各原恤典錢二兩加給錢一兩頹多完少戶三戶半頹戶八戶完多頹少戶四戶各元恤典布一疋加給錢一兩因漢城府別單及宣傳官書啓已爲題給而全壓戶十戶各元恤典錢二兩頹多完少四戶半頹戶三戶完多頹少戶六戶各元恤典布一疋因漢城府別單業已題給故只加給錢一兩全頹戶一戶元恤典錢二兩加給錢一兩頹多完少一戶完多頹少三戶各元恤典布一疋加給錢一兩一體分給貧戶十三戶內二戶因宣傳官書啓各米四斗已爲題給其外十一戶各米四斗依例題給而道里之稍近處自內廳出給稍遠處發遣郞官子附近江倉一一分給又啓言因漢城府別單有該廳分給之命矣西部完少頹多一戶三四間中完多頹少一戶各布一疋恤典當爲題給而卽因摘奸史官書啓已爲擧行故不爲疊授
정조 20년 · 강
命太常祭穀庫夏秋雨水時久任郞廳從便看審仍命文廟釋菜典祀官令成均館久任郞廳塡差
정조 20년 · 목
奉常寺提調李晚秀啓言東西籍祭穀儲置於本寺庫舍每當祭享前期出納而必請監察與本寺官員眼同考檢故名之曰臺庫封銷惟謹無監臺則雖提調不得擅自開閉法意甚重其來已久而或値潦雨之時以其請臺之差遲未得隨卽看審不無穀物滲濕之患此後祭穀出納時則依前請來監察擧行夏秋雨水之節則請令久任郞廳從便看審隨頉修飭從之又啓言各祭享典祀官例皆以本寺官塡差而獨於文廟釋菜以成均館官員差典祀官故擧行多有生疏下屬亦未察飭祭品之每欠蠲潔專由於此而今欲以本寺官改定則亦有掣肘之端此後則以成均館久任郞廳中差典祀官以爲虔誠檢飭之地從之
정조 20년 · 강
召見藥院提調沈頤之副提調趙尙鎭于誠正閣
정조 20년 · 목
敎曰同副承旨聞有實病許遞
정조 20년 · 강
館學儒生李光憲等一千八十一人上疏請文烈公趙憲文敬公金集從祀文廟賜批
정조 20년 · 목
疏略曰八路韋布之士同聲合辭修進一疏請以先正臣文烈公趙憲文敬公金集從祀文廟殿下特以其典禮之至重且大深加難愼尙不之許焉嗚呼朱子之道不明於天下而中國之學者靡然乎陸王則吾道目此而東矣列聖培養群賢輩出直接洛閩之統而集群儒而大成者有若文成公臣李珥是已繇是文成之門最多名賢天德王道之傳久而無弊文元公臣金長生之篤實工夫文正公臣宋時烈宋浚吉之正大事業相繼卓犖而國家躋配之典旣以文元而繼文成又以二宋而繼文元斯皆傳文成之道而與文成同享者也若趙憲金集之於文成則憲之親炙實與文元無異集之私淑又同於二宋文正其德業之成就視數賢無所間焉而尙未得與諸賢共享者豈不重可慨耶蓋趙憲金集平生踐履之功措諸事爲之蹟則一代儒賢之狀誄摸狀極矣前後士林之書疏稱述備矣且今八道道儒之疏出而無復餘蘊臣等雖不敢架疊仰陳而惟其賢關之疏出自先朝己卯則今日從祀之論旣非道儒之創設又非臣等之始請惟殿下卽賜允可恐無損於難愼之義而實有合於繼述之道矣伏願特念崇報之義亟擧躋享之典則斯文之慶國家之幸也批以兩賢從享之請卽百年未遑之擧爾等退修學業
정조 20년 · 강
遞敦寧都正任希遠
정조 20년 · 목
吏曹以希遠無敦寧啓請改差也
정조 20년 · 강
拿囚嶺南漁稅還屬後生弊首犯守令趙弘鎭等仍命已囚者姑放金宗鉉放送庇仁縣監李元八先施問備之典
정조 20년 · 목
義禁府啓言卽接慶尙監司李泰永牒報則漁稅還屬後生弊首犯守令昌原前府使李汝節熊川前縣監趙弘鎭昆陽前郡守宋綸源鎭海前縣監成道鍾泗川前縣監李旭祥漆原前縣監金樂海指名以來而宋綸源李旭祥金樂海等今方待命拿囚趙弘鎭所當一體拿囚時帶臺職例不得拿囚令政院稟旨分付後拿囚李汝節前因他罪充定馬馬海土兵請依例拿來成道鍾已爲身故云勿論允之敎以趙弘鎭本職遞差而已囚者日熱如此卽爲姑放待諸囚畢到還囚捧供又啓言保放罪人金宗鉉還囚捧供敎以不足責放送又啓言頃因備邊司草記庇仁縣監李元八新還上居末拿處傳旨啓下繼有過麥秋後拿來事命下矣今則麥秋已過請依例拿來敎以課農之時不可曠官先施問備之典
정조 20년 · 강
施知敦寧洪樂信隱卒
정조 20년 · 목
敎曰此時疚懷不但無以仰譬況其人謹厚有繩尺通鍊於幹務今焉逝矣曷勝衋傷卒知敦寧洪樂信家致賻令該曹卽爲拔例輸送弔祭及勸粥恤孤等事遣內侍依禮文爲之前別提洪後榮待闋服調用事分付
정조 20년 · 강
飭刑曹判書尹師國牌招
정조 20년 · 목
因刑曹坐不坐單子敎以廷臣之有遭罹者何限而疏未登徹之外昭晣何如則必欲自劃果何所執判書尹師國更卽牌招若以違牌捧傳旨則承旨當知之以此知悉
정조 20년 · 강
命慶尙監司李泰永發緘取招
정조 20년 · 목
兵曹啓言本曹草記嶺南別試武士更試事命下矣本道試取時鐵箭一百五十餘步者二人鐵箭一百五十步擧沙十六斗者一人片箭二中者二人武經中通二書者一人以其該道入格技藝試取則慶州出身崔正嶷咸陽閑良李邦旭鐵箭俱未入格咸安出身趙台鉉鐵箭擧沙竝不入格靈山閑良宋有彧片箭不中慶州閑良辛思復六鞱略孫武子粗趙台鉉等諸技中一不入格則其凡庸可知辛思復之講書粗略亦不可以入格論請竝令下送不善抄上之該道臣推考允之敎以嶺伯事極爲駭然矣昨年如此今年又如此慶尙一道七十餘州果無依俙彷彿之應薦之人而敢以如許之人塞責乎道臣不可推考而止爲先自本曹發緘取招以啓帥臣如或同犯一體發緘可也
정조 20년 · 강
命慶尙監司李泰永重推密陽府使趙寬鎭罷拿薺浦萬戶安處謙令道臣嚴棍卽其地充軍
정조 20년 · 목
戶曹啓言後漕倉漕船松板四十立按板八坐杵臼四坐領運差使員出給分載添載木物自本曹依例屬公請當該差使員薺浦萬戶安處謙爲先罷黜令該府拿問照法嚴繩都差使員密陽府使趙觀鎭一體罷黜令該府拿處道臣從重推考各船監色沙格分付該道科治允之敎以花草盆添載事現發之後先朝飭敎何等截嚴則身爲差員焉敢冒犯於飭禁申嚴之時乎無論襲繆與首犯今年犯科甚於他差員當該萬戶何累禁府令該府押付該道嚴棍卽其地充軍事分付
정조 20년 · 강
命承旨李書九疏本令院隸投之待漏院
정조 20년 · 목
其疏曰臣俄在院中伏見傳敎下者有洪樂信家致賻輸送弔祭擧行之命臣雖愚眛豈不知殿下此擧固出於仰慰慈心之聖意而竊恐殿下猶未能裁酌輕重折衷乎義理之中也嗚呼明義一部卽殿下之春秋也微而顯婉而章懲惡而勸善其文則史其義則經少有失墜將無以懼亂賊而正倫綱夫麟漢之爲逆萬世臣子之所必讎而其爲逆之源頭又非一朝一夕之故也則以樂信處地俾得以叨職名而通門籍者已非所以闡名義嚴國是之道也又何可加之以華袞之隆褒施之以隱卒之盛典有若尋常懿戚之備盡哀榮者乎以殿下至誠達孝凡可以寬譬慈懷者固已無所不用其極則何必用此不當之恩禮於此人使撑宙亘宇之義理漸致於湮晦也哉近日以來世道淆漓人心陷溺觀望於陰陽之界眩惑於忠邪之分幾不知有此箇義理而一事二事耳目慣忸無難放過若此不已則明義一書將至於無地可讀臣竊爲之慨然而寒心也臣適因他事承命退公雖不得卽效覆難之義而耿耿之愚衷不能自抑亟寢成命以明大義以定民志
정조 20년 · 강
召見藥院提調沈頤之于重熙堂
정조 20년 · 강
重推吏曹判書金載瓉推承旨鄭尙愚命金海府使以可堪蘇弊者擬入
정조 20년 · 목
金海府使望以鄭周誠首擬命改望以李煜首擬敎以初以衆所共知之篤老侍下差送者已是不察雖有拔例差送之命而曾經兵使之擬望亦是不察銓官從重推考該邑卽弊邑中難治者以可堪蘇弊者差送雖滿瓜限數年明知其蘇弊然後內薦事懸註官案此望筒勿施更令擬入
정조 20년 · 목
五衛將望以洪采疇首擬敎以苟欲內移豈無其人必以特敎差送之未滿朔之人擬入抑何委折問備薄勘不屑爲也望筒還給不能嚴飭之捧納承旨爲先推考
정조 20년 · 강
有政吏曹判書金載瓉兵曹判書趙宗鉉進
정조 20년 · 목
以李鼎運李益運韓用龜蔡弘遠爲承旨柳耕爲司諫申漵爲持平權裕爲兵曹參判金思義爲密陽府使徐有升爲寧遠郡守朴廷宅爲唐津縣監李身敬爲金海府使李鼎圭爲靖陵參奉初仕也李隭燁爲訓鍊副正儒燁李東榮新通也
정조 20년 · 강
承旨洪明浩上疏賜例批
정조 20년 · 목
疏略曰臣俄因僚嫌之難安將欲出來之際得見同副承旨韓用龜到院疏本以臣昨秋亞銓時許積復官擧行事謂曾斥臣以勿齒搢紳不欲同周旋於一院云噫臣於其時怵迫嚴命見非公議臣固自訟之不暇抨彈之來受而爲謝而已特以其前章未下也故臣則全然不知其措辭之至此有除輒膺恬若無故者自不覺愧恧之無地今彼之撤疏出膺未知何故而臣旣目見其疏則其何可諉以未徹晏然於同席乎伏乞亟命鐫削臣職仍令選部勿復檢擬
정조 20년 · 강
承旨韓用龜上疏賜例批
정조 20년 · 목
疏略曰臣於昨冬待罪薇垣也以許積復官事略陳憂憤之忱仍論其時銓堂洪明浩之晏然擧行至請勿齒搢紳之列矣臣旣若是論斥而今於一院之中及與之周旋則縱彼不以爲嫌實非臣心之所可安者故略暴微諒治疏到院而追聞明浩以僚嫌引義而出便屬已遞臣果撤疏肅命矣卽者明浩謂以臣之前疏所論今始知之乃反陳疏自引至以難於同席爲說則在臣處義亦豈可冒沒蹲據乎伏乞亟遞臣職以靖私義以肅朝綱
정조 20년 · 강
八道儒生李明采等六百一人上疏申請文烈公趙憲文敬公金集從祀文廟賜批
정조 20년 · 목
疏略曰日昨臣等以先正臣文烈公趙憲文敬公金集之從祀聖廡爲請者誠以扶植國家之元氣者必本乎表章道學而百世已定之論今不可不陳列朝未遑之典今不可不擧也誠意淺薄不能上格臣等竊不勝慚赦之至雖然議在百年之前而事待百年之後則自在先朝京外章甫之疏凡七八上矣己卯賢關之書亦再三出矣然則臣等今日之言非臣等之一言乃先輩已陳之說也殿下今日之諾非殿下之卽諾乃列聖朝未卒之志也臣等不避僭越仰瀆宸嚴惟殿下更加澄省焉前乎此兩先正而有文元公臣金長生則趙憲之於文元爲道同德齊之賢後乎此兩先正而有文正公臣宋時烈宋浚吉則金集之於二文正有啓廸成就之功而文元文正文正已得躋享惟有此兩先正尙闕盛典者實亦聖世之一大欠事矣伏願夬賜睿斷亟擧盛儀以爲國家斯文之幸焉批以凡有關於裨補斯文之功者予必欣然樂聞而贊成之況兹兩先正腏廡之晠擧豈待爾等之屢籲而其難其愼致意却顧者昔躋文元今附文敬父子竝侑於典無稽冉耕冉雍雖以及門之十哲升堂從享尙矣不可方論粵若先正文靖公金麟厚洞見義理之大原獨得其宗而其危忠姱節之往往發之風騷不足以爲多古人論國朝人物道學節義文章忒有品差其兼有而不偏先生庶幾云者予亦云然今爾等章甫之疏凡三徹不以文靖弁焉何異於有子之似聖人而不與十哲同享爾等退與林樊隱德之士講明之
정조 20년 · 목
疏略曰臣以必難强之疾病冒必不堪之職務前後乞身之章殆同月課而天聽愈邈恩批特隆臣感泣悶阨不知所出噫謝事懸車已矣無望至若事關廢公戒犯癏官則亦不可徒懷屑越之懼重貽尸素之譏伏乞俯垂矜諒將臣所帶職名亟賜遞改以幸公私焉顧今儲畜空虛國計哀痛居常憂歎不知攸計及叨惠局益覺罔措目見其不數年而必至匱竭耿耿愚衷不能自已敢將一得之見以效芹曝之誠焉常賑穀數之散置諸道一則爲荒年之賑資一則爲不時之需用也必須穀數有克羡之實用度無尾閭之洩然後凡百經用之道自可有裕民國備豫之策無過乎此蓋自設置以來未聞有不足之歎良以穀數之愛惜而無移劃也用度之節損而無濫觴也迨至比年地部之元會告罄則移錄常賑已作定例廟堂有別船區劃之事則除給常賑便成近規且値歉荒必有停減之令而京衙門之穀少而難於着斗者巡兵營之耗縮而不欲減數者則輒皆以常賑移勘外此賑口之白給也還民之例分也元穀之未捧也亦莫不出於此各穀漸致耗縮米條尤不成樣不必溯論久遠取考近年會案則壬子冬等會案所在皮雜穀合爲二百七十七萬四千四百六十四石而就其中米爲七萬二千三百七十石及至乙卯冬等會案所在則各穀亦爲二百三十三萬六百七十七石而就其中米爲三萬五千一百九十石壬子之於乙卯不過四年之間而其所減縮各穀爲四十四萬三千七百九十九石米爲二萬七千一百八十石循此以往數年之後將不可復見常賑米名色他各穀亦將隨而無餘國計之疏虞已無可言目下之需用其從何出乎若其矯捄彌縫之策有一焉惟當一切反是而已地部毋得移錄廟堂亦勿他劃停減而此穀則不與焉未捧而此穀則不入也且於皮雜穀中逐年分數作米恒使出少而入多則年年耗條次次豐殖或可爲一半分復舊之道也臣於此竊有所未曉者歉歲設賑粵自古昔至於計口白給惟我東爲然十日升斗之穀雖在老弱僅可延命方壯健兒一飽無望而顧其所願年太爲上租粟次之米爲最下蓋年則竝皮而食太則炒而爲末和而爲粥一椀有餘米則不可爲此故也近者諸道賑濟之錄每每取見則米多而皮穀少皮穀之中租多而太麥少此臣所未曉者各道之賑俱有縮穀古無而今有已成規例夫皮穀之捧雖便簸揚有難精實更出斗分無怪其有縮米則半年之內豈有石不足之慮三四月之間則在庫之米亦乘生發之氣有贏而無輸理之常也豈有縮之可言此亦臣所未曉者大體守土之臣惟取廣濟之名不盡精核之道以至於此耶然則賑濟之時亦宜有商量取捨之擧而勿論此事彼事其所善處之方惟在廟堂之稟裁矣又若惠廳諸道所入之不能當出自昔而然他廳則酌量塗抺其中湖西一廳元不足米爲萬有餘石錢爲二萬餘兩木爲百餘同而收租逐年加減則餘不足亦隨而不同其所苟簡辛酸無復可言猶不如京畿一廳之最爲難支者耳雖以今年言之收租所入米爲八千一百八十一石錢爲一萬五千兩木爲一百五十同而應下之米爲二萬二千二百石錢爲四萬兩木爲二百七十同以若所捧較諸應下米不足爲一萬四千石錢不足爲二萬五千兩木不足爲一百二十同無論四節長時丐借當初設置之際豈或如是此不過歲入無加末弊滋長而然茍究其致弊之由則專是儲置用下之太無限節蓋於國役會減之際外邑吏胥作爲利竇張皇論報憑藉懸錄役小用鉅殆無界分本廳雖或按例詳校隨事勘正而至於陵寢修改事係莫重誠難一例剋削他餘許多事役遠外懸度不可隨意在減致煩往復徒傷事面畢竟邑儲空竭無可以繼則或於上納中加劃或以京廳錢代給似此不已將何抵當欲捄此弊則莫若歲捐五六千石之米付之該道道臣凡於事役之來隨事揣量着意操切使奸僞莫容功費相稱則一年之劃似當一年之用而此雖不足彼或餘自可從中推移必無他船區處矣夫該道之所揣量本廳豈不能揣量該道之所操切本廳豈不能操切而所處之地不同所操之勢自異藉使邑吏亦欺該營而管束之下猶不敢恣肆探察之際或恐其綻露狼藉耗蠹之弊不期杜而自杜利害得失之相懸奚翅什佰而已哉第穀簿至些若又歲劃五六千包則餘者無幾而貢價所下旣有自前丐借之例自當循而爲之至於儲置一條及今變通移付本道監營爛漫商確或有意外別下數過百千則亦宜參量口力劃立爲定制則亦豈無一分之所益者乎抑臣又有微見之可以仰陳者京師卽四方之根本而近來艱食之患去而益甚城內城外許多人戶無處取食皆資官庫軍兵胥吏之廩料市廛邸貢之食利縱云不少而此外遊手之輩無告之類亦不知其數又況稍具衣冠不躬擔荷者鄕人之留滯京邸者又居其半必待米價之不踊官儲之有餘得以沾漑資活而太倉枵竭商舶觀望每歲刁蹬其䙡如玉漕船來泊之際貢米出給之時僅添升合以至昨年一包之直恰爲八九緍錢者此何故也大抵京師非耕作之場米穀本無所出而四方物貨之懋遷湊集於此舟車之所通無所不有矣其所賴活只患無資不患無穀粵自均役以後米穀絕艱舊之一包直三四兩者今則若是其倍簁又何故也以是之故戶惠兩衙從前流來之米儲隨而蕩盡以致一歲聊過必待有司費心若使不幸而或歲不登則其何以爲計今欲爲足食之圖則要今十萬石米常留京庫凡百取資皆用於米而無所慳惜則閭井之間自然流布市廛之上自復一石三兩之直但十萬石留置爲第一難辦之事然如古常平之法則亦未嘗爲難也見今均廳錢條歲或有餘以其餘錢就諸道豐稔之處以詳定價從便貿取勿令吏胥從中作奸剋減本錢則民皆樂從雖萬石以往可以一朝而買取其外官下之用時價出賣亦復貿取不待三五年而十萬石可以立辦也或謂貿米品色與三稅有異上納之際不無弊端云而此亦有不然者市上出賣之米本無麤劣之品雖或少遜於他道之三稅比之畿湖之三稅亦可伯仲且或猶以爲有㢢則除給耗條之半以補其劣亦可也或言以詳定貿取一石之中除其半耗與船雜費則所餘幾何云而穀賤之時出錢以貿俾不傷農貿米之後除出浮費雖曰無所利焉可也以此積之京師歲以爲常至於十萬之多則其爲利孰大焉至若均廳不足之米歲買移納之米論者或以爲此勝於彼而移納之所得其數無多只給於均廳不足之數而已了無餘米之可以留儲又況已分貢者又取之殆同割肌而食都不如貿米運來之爲得而運來之際小小掣礙之端要在臨時便宜其爲固根本而備緩急恐亦不外於此矣伏願將此三條下詢廟堂而財幸焉批以積蓄之有恃惟常平賑恤廳穀總而壬子乙卯四年之間所減殆近半百萬石云則其所矯捄之請可見老臣謀國之悃令廟堂爛商拔例論理稟處京畿廳儲置事此亦在所釐正之擧而附陳京廳恒留十萬包貿米事大抵均廳移納之弊不革則藉使斗直三錢奈彼均米定價何何況歲歲年年幾萬包米米不出於惠廳而簿已勘於移納不言中自歸於欺民此予所以夙夜耿耿初元朝參日先眎微意伊後意內之營度雖有一二約綽抖擻於二紀荏苒之頃而卿之此際貿置之請亦或爲足食之一端與畿廳條亦令廟堂的確指一回啓卿精力之尙旺前批悉之勿辭行公
정조 20년 · 강
命前參奉金壽祖六品職口傳擬入
정조 20년 · 목
敎曰予於先正文靖竊以爲上窺程子朱子倡明之緖下啓文純文成開發之功景仰之私曠百冞切諸凡先正後孫之承美趾烈者莫不侈之以旌招則朝家用人之政豈間於遠近家居學行稔聞諸方伯繡衣旣知之宜用之前參奉金壽祖爲先令該曹六品職口傳擬入
정조 20년 · 목
敎曰近日暑慹挽近初見禁府刑曹輕囚放釋後草記掃其囹圄滌其繫縲等事一依前下飭敎擧行萬一遲滯難免重勘爲先發牌獄郞嚴飭京外何異亦令廟堂一體嚴飭外方○義禁府以時囚罪人柳遠鳴金履永放送啓○刑曹以時囚金振煥鄭東爀尹載觀李基碩婢彥每放送啓
정조 20년 · 목
頤之問候予曰近日厭進太甚矣以寒水澆飯稍覺爽胃亦能加餐矣予曰日前重臣李命植疏中所論諸條卿則以爲何如頤之曰大體則好而至於常賑穀則京外需用專藉此穀名免則今其疏語以爲饑歲之停減該曹之放下廟堂之移劃一倂勿許爲辭若如重臣之言則京外有司之臣實無以措手矣予曰十萬石恒留京倉之論亦何如而湖南則豐年穀價一包之租價直幾許頤之曰臣待罪湖藩之時適値豐登還租一包不過二兩二三錢米一包價不過倍此而設令貿取至易如欲恒留十萬包於京倉則勢將船運而漕稅再運之後自致節晚許多之穀將何以挽運耶且況市貿之米品不及稅納頒祿與貢價不可以此取用如欲準十萬之數則補縮與船雜費之資又有五六萬石然後始可準十萬之數然則價不下九十萬亦未知何以區劃許多弊端隨處方便然後庶可擬議而未知大臣回啓之將如何矣
정조 20년 · 강
召見刑曹判書尹師國于誠正閣
정조 20년 · 목
予曰卿之處義過矣似因宋文述未徹之疏而撕捱而未詳其疏中措語矣師國曰謂臣與浚賊相親藩任卿列皆其吹噓云矣予曰知卿無他矣一自東伯仍任時人之疑之者多亦或以爲廣留之所薦引云而廣留雖或稱譽於前此不過就事論才而何嘗有私好於卿者也至於卿之趣味相近處初未嘗聞一言矣今日則赴衙然後始爲卿事之出場筵退後直赴刑曹開坐可也
정조 20년 · 강
放永同縣定配罪人金直休
정조 20년 · 목
敎曰昨於儒疏之批旣言曠想之意今適聞之先正祀孫因事坐謫尙未見宥云苟非難恕之罪宜爲示意之擧永同縣定配罪人金直休放送事分付
정조 20년 · 강
遞承旨洪明浩韓用龜蔡弘遠以李鼎揆金翰東柳匡天代之竝前望也
정조 20년 · 목
政院以承旨韓用龜不爲仕進啓請牌招敎以與都承旨及違牌承旨許遞前望單子入之待下批牌招察任以鼎揆等批下
정조 20년 · 강
以任希遠爲北靑府使口傳也
정조 20년 · 목
敎曰卿等以本司坐起來會明日次對進定於今日○右議政尹蓍東曰臣以才無一能位至三事塵刹未報尸素有愧而今番所下恩典天高地厚無以爲量罔功而致滿心惶懼不但臣心爲然臣之老母亦以爲過福之懼矣予曰此與他時有異蓋出錫類之意矣蓍東曰前承旨李書九之疏只見傳敎下者而不知其裏面今始聞之知爲目下事藉使其言有或過中卿宰之疏宜賜優容而況其所言不得不爲者也不惟不賜之批至有投之待漏院之敎恐非淸朝來言之道伏願所下傅敎亟命還收雖以還給書出亦何不可之有也予曰卿旣有言當更下敎矣予命次對爲之蓍東曰別無稟定之事而判府事李命植上疏諸條可以稟處矣予曰此非猝乍間所可措劃者卿已有所籌度乎蓍東曰此事臣等亦常以爲憂歎者而但京外各衙門所措手處常賑穀而已矣原穀二百萬石四五年內所縮爲四五十萬推此以去幾何不爲原穀之盡割乎但衙門各穀無別儲可用備局句管亦極零星故取利之盡分未捧之蕩減皆從此出穀數之過縮京外皆知知而猶復犯用者無他通變之策也此後撙節之方念念不忘而已實無別般立條件奏達之辭矣予謂行護軍李冕膺曰卿父疏語可知老臣憂國之計第救弊之策以爲如何冕膺曰臣父亦以爲戶曹旣無元會穀不可不容手於常賑而近以此穀視同等棄之物移劃蕩減不少趑趄殆不知爲可惜故槪陳撙節之意而亦未嘗以全然不得用爲言矣予曰諸道營邑或有放債取殖以防民弊及其弊生以公穀給代放債之初何嘗朝廷之所知而其流之害自歸於公此不可不及時釐正矣蓍東曰京畿廳穀入少出多有難自本廳操切差應歲以六七千石劃給監營以爲當年用下不問其所用之贏縮則庶可少補此則合與畿伯往復相議較量數歲之中以爲節定矣予曰老臣以國計陳疏良用可感無論此條彼條一一商量稟處可也予曰雖以貿米一事言之此則無礙易辦之事乎蓍東曰今年八路有大登之漸可用常平之舊制而但貿穀之道亦難平價貿取之後亦難船運矣予曰若以詳定價貿米則無穀賤傷農之嘆若以十萬石恒留則無京中阻飢之患而京江之船隻無多三南漕運亦尙有未到泊者船運之難果如右相所奏矣予敎冕膺曰卿父以爲船運有道乎冕膺曰臣父以爲此非一二年定限之事十年以十萬石運載爲準則雖各道兵防船亦足矣予曰所謂兵防船在在不成樣有難責之運載矣予曰做時不如說時雖有其語而老臣獻策期有實效大臣須與諸宰爛商從長措畵可也蓍東曰臣以牧場事有所陳達矣東郊之馬場木草甚好猶以當冬風寒之無處防禦爲慮矣近者送人詳探則亦有一曲之藏風向陽可以避寒處云此不可不一試矣予曰惟在有司之臣試可之如何矣故重臣李文源亦嘗屢言之尙以其利害之不可質言故只許自本寺一試而竟未得成矣蓍東曰今臣亦未敢質言而若果善畜之地則棄之可惜矣予曰畜物中馬之用爲大以國初設施言之其所定界周回殆同都城今不得築斯鑿斯盡復舊境且民俗頑悍耕犂之及此葬埋之犯此者亦不可一一贖還難便之端似非一二而旣欲一試則此在本寺之方便設施矣予曰司僕郞官有八年不得遷者雖以材具言之內可而外否必無其理且年前貶目亦無形見之跡今番大政則遷轉可也予曰向有兩儒生來待之敎而尙不上來何也禮曹判書閔鍾顯曰以布衣見召無怪其逡巡矣予曰以抄選膺召尙或然矣先意其爲抄選而召命之下不卽待令者似涉如何矣蓍東曰若有職名則渠輩何敢乃爾以儒生特召似難呈身來待矣予曰此則吏判卽爲收擬也予曰凡於陞擬之際自銓曹通融比擬而書入加字則可也而至於陞資非大臣不可直請前例或有將臣筵白而直爲陞資者乎行大護軍李敬懋曰臣之內舅吳載熙之陞擬中軍也因守禦使筵奏陞資矣予曰此非常用之例矣戶曹判書李時秀曰前萬戶安處謙方自該府發配而其所領運穀物姑未畢納待畢納發配之意分付該府何如予曰以筵達之意言于該府使之畢納後發配可也予曰日前見北伯狀啓以魚面萬戶白弘鎭之不呈公狀罷黜萬戶之於道伯等威何如而至有此擧大是紀綱所關雖守令之於閫帥尙不敢乃爾況邊堡乎此等事申飭可也行大護軍沈煥之曰前承旨李書九一疏扶衛明義一編之大義其所論亂賊之有源頭恩禮之不當施云者詞理正直而況又辨破世道之淆漓人心之陷溺言甚剴切近日朝廷未曾聞此等名論而殿下謂其有咈於聖心至使院隸投其疏而不賜一字之批矣臣死罪以爲殿下此擧反有過於本事之過擧也殿下以寬慰慈宮之聖孝至誠未暇稱停於義理之上而遽有此不當之恩典則近密之臣爭執覆難期於還寢乃其職也雖因有司之臣不思執藝之義有若循例擧行者然今則事屬已往雖請還寢不可及矣然書九之疏不可無批以致本事之湮晦矣卽命還入其疏賜以聖批使廷臣之迷於義理惑於利害者曉然皆知明義一書有春秋之大義而不知此則不可以立於殿下之庭也予曰春秋之義微而婉知者知之豈有不知之理乎予謂開城留守趙鎭寬曰金川大小南面及長湍沙川移劃事今皆定界乎鎭寬曰文書往復姑未及盡推而定界則更無所疑難矣予曰民情何如鎭寬曰沙川不過半面之地四百年積鬱之餘今始蒙恩其爲頌祝無與爲倫而大小南面則只有大民十數家厭其屬籍於公木都云此等細細之節何可盡拘也子曰長湍之民不以爲難乎蓍東曰民無所損益於彼此而但長湍府內多士夫家冢墓故軍丁之使役林木之䂨伐皆取諸沙川一面蓋以其松民墳冢所在也以是之故長湍吏輩皆欲以松民墳冢之地不許移屬云矣予曰此所以松民之呼冤而今所移屬政爲此也保障重地不但以地利爲重最是人和爲貴則豈以其墳墓所在而仍屬他境乎鎭寬曰常時長湍之侵䂨無節故至有松民抱木屑垂涕之語矣蓍東曰綸音初下之之日松都一境之民漫山被野至于女兒輩皆呼千歲云矣鎭寬曰臣亦料其松民之大爲感祝而大小歡慶不圖至斯還營之日目擊其欣躍之狀矣予曰財用之實將如何鎭寬曰折受之出給恰爲三千金其所陳起亦將收一千餘金以此節用庶可久遠無弊矣予曰王氏子孫爲幾何鎭寬曰麗祖旁支之當時未入屬籍者多有之王氏之爲參奉者亦皆此中人矣予曰陵寢竝在一處乎鎭寬曰有七陵洞而其外高陽江華等地亦皆散在矣予曰陵寢之儀物祀式何如鎭寬曰麗祖陵寢舊有丁字閣其基尙存而今則但有祭物廳制甚樸陋不成體貌曾聞重臣李時秀爲留守時有經紀建立之意而未果云矣至於杞典則舊例甚草草矣粵在顯廟時加豐其品物無所缺欠而惟是香祝一節自朝家無下送之例蓋聞歷代陵殿元無疊降香祝之擧故其或以麻田崇義殿之已降香更不擧論於本陵矣本府是高麗故都而麗祖統合之功非三國始祖之比則似當有加一等崇報之典矣予曰前代陵寢降香一節禮判詳考以入可也予曰日前儒疏批答大臣見之乎蓍東曰前疏批旨以未遑爲敎而今番又以金河西之不爲竝請爲敎儒生輩不知何以爲之云矣予曰予於金河西別有起慕焉其道學也節義也文章也全體大用無一不備者獨河西一人矣蓍東曰文廟之從享以功化之及人爲重河西之學非不高矣跡其平生節義尤著矣予曰予則以爲庸學表裏之工造詣精深疏批中獨得其宗云者深有意焉恐不可以節義邊看得偏重矣
정조 20년 · 강
命冬至副使開政更擬
정조 20년 · 목
右議政尹蓍東啓言冬至使臣例於都政差出都政雖退行必於六月內差出然後可無窘速之慮正月差出之謝恩三使曾有移差節使之命使號當以謝恩兼冬至使改啓下而其時副使朴宗甲方出藩任亦當更爲擬差請令政院稟旨政官牌招開政擧行從之
정조 20년 · 강
命三陟營將李東憲內移擇差其代明年搜討以營將入送
정조 20년 · 목
右議政尹蓍東啓言三陟營將李東憲日前擬望於五衛將有勿施之命鬱陵島搜討間年爲之故今年非年次明年搜討之時則東憲箇滿已過臣意則令兵曹依例內移其代各別擇差明年越松萬戶搜討當次而必以營將入送預先經紀無如今年之後時不如意之歎爲宜從之
정조 20년 · 강
命日蝕回咨撰送灣府
정조 20년 · 목
右議政尹蓍東啓言日蝕已過禮部回咨依例撰出安寶後定禁軍騎撥下送于灣府使之傳給鳳城將處以爲轉致北京之地何如從之
정조 20년 · 강
命宗廟永寧殿秋享犠牲看品以禮曹判堂替行
정조 20년 · 목
禮曹判書閔鍾顯啓言來七月初四日宗廟永寧殿秋享大祭犠牲看品依定式當以小宗伯擧行而參判宋煥箕在外來肅拜在前亞堂有故則或有判堂替行之例今番則臣當爲進去乎從之
정조 20년 · 강
遞禮曹參議李城輔
정조 20년 · 목
禮曹判書閔鍾顯啓言對馬島書契回答當爲成送而參議李城輔在外未肅拜不得擧行矣特除招延事體自別不敢直請變通何以爲之詢子大臣右議政尹蓍東曰曾在先朝故贊善宋明欽爲禮曹參議以對馬島書契事變通遞改旣有已例請在外禮曹參議今姑許遞從之
정조 20년 · 강
命故忠臣李士龍忠烈祠宣額遣方伯
정조 20년 · 목
禮曹判書閔鍾顯啓言頃因大臣筵奏特命官給祭需於故忠臣李士龍星州書院以爲樹風聲聳觀瞻之道而伊時亦以若無李士龍一人則何以有辭於天下有所下敎矣臣近聞其所創設者初非書院只是祠宇而扁以忠烈雖出鄕人之慕義而尙未蒙賜額之典者恐爲欠事如武毅公劉克良之地處亦已腏享於崇節祠則以士龍之忠節卓然屢蒙聖朝之褒尙而獨於宣額一事至今未遑不無缺恨故仰達矣詢于大臣右議政尹蓍東曰李士龍忠烈聞于天下列聖朝褒典備至而祀宇與書院有間則宣額之典允合事宜臣頃以官給祭需爲奏賜額之請未能竝陳尙以爲恨矣今者禮堂所奏誠好臣何敢有異議乎敎以贈牧使李士龍之忠烈凡有崇報褒奬之擧何擧可惜雖無劉克良崇節祠之已例當義起爲之且於此人何論邦禁有無特爲宣額宣額日遣方伯致祭祭文當親撰矣
정조 20년 · 강
命贈判書崔孝一宣諡日贈參議車禮亮安克誠亦爲致祭仍命禮亮克誠加贈亞卿贈軍器寺正張厚健贈軍資監正車忠亮贈掌樂院正車元轍贈禮賓寺正車孟胤加贈一階厚健等四人一體追配於顯忠祠
정조 20년 · 목
禮曹判書閔鍾顯啓言贈參議車禮亮安克誠追配時旣有賜祭之命矣贈判書崔孝一宣諡日亦當一體擧行乎詢于大臣右議政尹蓍東曰賜祭與宣諡同日擧行允合於儀文矣從之敎曰贈判書崔孝一宣諡日一體致祭事分付耆東曰今因言端臣有所仰達者贈寺正張厚健贈監正車忠亮贈院正車元轍贈寺正車孟胤與贈判書忠壯公崔孝一贈參議車禮亮安克諴同時立節西土之人皆稱七義士而張車四人見漏於一體之祀實爲欠典今當三義士追配顯忠祠之日一時竝享其於順民情樹風敎之道兩盡其宜前箕伯今適登筵請下詢處之敎以前箕伯亦陳意見吏曹判書金載瓉曰臣於歲首狀請時煩瀆爲懼雖不得竝擧張厚健等四人而蓋其立節本末與崔孝一車禮亮安克諴實無異同今若竝躋于追享之列則始可以振風聲而聳群情矣蓍東曰前箕伯以當初狀請道臣所達如此可知其爲當行之典矣從之敎以卿言正合予意一方之輿情亦可見四人一體追配於顯忠祠加贈而忠壯今旣加贈正卿贈參議車禮亮安克諴亦爲加贈
정조 20년 · 강
命顯忠祠致祭贈判書崔孝一宣諡等節令該曹該道趁期擧行
정조 20년 · 목
禮曹判書閔鍾顯啓言贈參議車禮亮安克諴追配顯忠祠時致祭與贈判書崔孝一宣諡同日設行事命下矣卽接平安監司移文則顯忠祠致祭及崔孝一宣諡以來八月初八日同日推擇云請祭文令藝文館撰出祭物及執事官令本道差定香祝則臨期下送宣諡之節令吏曹擧行從之
정조 20년 · 강
命平壤中軍具壽漢限軍政釐正姑勿移遷
정조 20년 · 목
吏曹判書金載瓉啓言平壤營下軍政專委中軍而今方釐正有難遞易故臣待罪西藩時至於狀請仍任矣査括尙未了勘實不可遽付生手今當大政若又遞改則本道事誠甚可悶軍政未收殺之前姑勿移遷似好矣從之
정조 20년 · 강
命各道營將中軍堂上虞候勿拘新舊資竝爲內擬
정조 20년 · 목
兵曹判書趙宗鉉啓言各道營將中軍堂上虞候俱未滿朔數請無論新舊資請勿拘內擬從之
정조 20년 · 강
命前兵使徐有秉李章漢李潤謙竝陞從二品
정조 20년 · 목
行大護軍李敬懋啓言禁衛中軍有窠而亞將乏人無以擬差堂上兵使中抄擇陞擬之外他無變通之道請下詢大臣處之詢于大臣右議政尹蓍東曰在前如此之時堂上兵使已行人中多有筵稟陞資之例矣前兵使徐有秉李章漢李潤謙地處踐歷當爲久次請竝從二品陞擢調用從之
정조 20년 · 강
推吏曹判書金載瓉
정조 20년 · 목
承旨鄭尙愚啓言大臣就座之前吏曹判書金載瓉徑先進前請推考從之
정조 20년 · 강
命前承旨李書九上疏以還給改書出
정조 20년 · 목
以成德雨爲禮曹參議柳焵爲冬至副使贈兵曹參議車禮亮戶曹參議安克誠竝加贈兵曹參判贈軍器寺正張厚健軍資監正車忠亮掌樂院正車元轍禮賓寺正車孟胤竝加贈兵曹參議
정조 20년 · 강
重推吏曹判書金載瓉
정조 20년 · 목
政院啓言奏御文字何等審愼貤贈宮銜不容錯誤而今日吏批贈職單子中贈戶曹參議安克誠書以兵曹參議贈軍器寺正張健厚軍資監正車忠亮掌樂院正車元轍禮賓寺正車孟胤皆以司僕寺正誤書以入請當該銓官從重推考允之
정조 20년 · 강
命忠烈公黃一皓追享於顯忠祠以其日致祭
정조 20년 · 목
敎曰因關西七義士追配與贈事思之黃忠烈慷慨殉身之跡尙令人隕涕當忠烈之守龍灣也有廓淸海岱之志每登戍樓見胡騎日轢關外而無人爲天朝出義排患者輒悲歌終夜及聞七義士倡論歸正欣然助成之謀遂洩而及於禍彼七人之爲義士卽忠烈有以啓之也今七人者同躋祠享而獨忠烈闕焉豈非欠典是地無是祠則已祠之而不侑忠烈則雖七人之英魂毅魄必將怵惕不安於猿鶴謳吟之中贈左贊成忠烈公黃一皓追享於義州顯忠祠其日致祭令該曹該道知悉擧行
정조 20년 · 강
推承旨鄭尙愚申復大臣去就登聞之規
정조 20년 · 목
政院以判府事李秉模以掃墳事原州地今日出去啓敎以旣有筵奏使卿除朝辭往來而日氣極熱在塗加護事令地方官傳諭因此有提飭者大臣去就之出城入城例皆登聞不在於致政與否而日前金奉朝賀兩次入城與還鄕也去就皆不登聞政院擧行反不及於內閣其時當該承旨推考此後申復故規事嚴飭